**projektas**

**reg. Nr. T-73**

**2.36. darbotvarkės klausimas**

**Pasvalio rajono savivaldybės taryba**

**Sprendimas**

**Dėl NEKILNOJAMŲJŲ DAIKTŲ PIRKIMO PASVALIO RAJONO SAVIVALDYBĖS VARDU TVARKOS APRAŠO PATVIRTINIMO**

2020 m. balandžio d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 6 straipsnio 3 punktu, 16 straipsnio 4 dalimi, 48 straipsnio 1 ir 2 dalimis, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 5 punktu, Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo, patvirtinto Lietuvos Respublikos Vyriausybės 2017 m. gruodžio 13 d. nutarimu Nr. 1036„Dėl Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo patvirtinimo“ (su visais aktualiais pakeitimais), 67 ir 69 punktais, Pasvalio rajono savivaldybės taryba nusprendžia

patvirtinti Nekilnojamųjų daiktų pirkimo Pasvalio rajono savivaldybės vardu tvarkos aprašą (pridedama).

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Juridinio ir personalo skyriaus vedėja

J. Karčiauskienė

2020-03-17

Suderinta DVS Nr. RTS-

PATVIRTINTA

Pasvalio rajono savivaldybės tarybos

2020 m. balandžio d. sprendimu Nr.T1-

**NEKILNOJAMŲJŲ DAIKTŲ PIRKIMO PASVALIO RAJONO SAVIVALDYBĖS VARDU TVARKOS APRAŠAS**

**I SKYRIUS**

**BENDROSIOS NUOSTATOS**

1. Nekilnojamųjų daiktų pirkimo Pasvalio rajono savivaldybės vardu tvarkos aprašas (toliau – Aprašas) reglamentuoja sprendimo dėl derybas laimėjusio kandidato priėmimo ir sutarties sudarymo tvarką, kai nekilnojamieji daiktai perkami Pasvalio rajono savivaldybės (toliau – Savivaldybė) vardu.

2. Aprašas parengtas vadovaujantis Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašu, patvirtintu Lietuvos Respublikos Vyriausybės 2017 m. gruodžio 13 d. nutarimu Nr. 1036 „Dėl Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo patvirtinimo“ (su visais aktualiais pakeitimais) (toliau – Tvarkos aprašas).

3. **Pirkimo komisija** – Savivaldybės administracijos direktoriaus įsakymu sudaryta komisija nekilnojamųjų daiktų pirkimo procedūroms organizuoti ir atlikti.

4. Apraše vartojamos sąvokos suprantamos taip, kaip jos apibrėžtos Tvarkos apraše.

**II SKYRIUS**

**SPRENDIMO DĖL DERYBAS LAIMĖJUSIO KANDIDATO PRIĖMIMO TVARKA**

5. Nekilnojamųjų daiktų pirkimo Savivaldybės vardu procedūros vykdomos pagal Tvarkos aprašą.

6. Įvykdžius nekilnojamųjų daiktų pirkimo procedūras, sprendimus dėl derybas laimėjusio kandidato priima Pirkimo komisija laikydamasi Tvarkos apraše nustatytos tvarkos ir terminų.

7. Pirkimo komisija Tvarkos aprašo nustatytais terminais išsiunčia derybas laimėjusiam kandidatui kvietimą sudaryti pirkimo sutartį.

**III SKYRIUS**

**NEKILNOJAMOJO DAIKTO PIRKIMO SUTARTIES SUDARYMO TVARKA**

8. Kvietime sudaryti pirkimo sutartį nurodomas ne ilgesnis kaip 60 kalendorinių dienų terminas, per kurį turi būti sudaroma pirkimo sutartis.

9. Jeigu kandidatas, kuriam pasiūlyta sudaryti pirkimo sutartį, neatvyksta sudaryti pirkimo sutarties sutartu laiku, atsisako sudaryti pirkimo sutartį derybose sutartomis sąlygomis arba pirmenybės teisę įsigyti ar išsinuomoti turtą įgyvendina šią teisę turintys asmenys ir dėl to kandidatas negali sudaryti sutarties su Savivaldybe, laikoma, kad jis atsisakė sudaryti pirkimo sutartį.

10. Nustačius derybas laimėjusį kandidatą ir šiam neatsisakius sudaryti pirkimo sutartį, Savivaldybės tarybos veiklos reglamento nustatyta tvarka ir terminais rengiamas ir teikiamas svarstyti Savivaldybės tarybos sprendimo projektas dėl nekilnojamųjų daiktų pirkimo Savivaldybės vardu.

11. Savivaldybės tarybai priėmus Aprašo 10 punkte nurodytą sprendimą, pirkimo sutartis sudaroma Lietuvos Respublikos civilinio kodekso, Lietuvos Respublikos žemės įstatymo ir kitų sutarčių sudarymą reguliuojančių teisės aktų nustatyta tvarka.

12. Nekilnojamųjų daiktų pirkimo Savivaldybės vardu sutartis pasirašoma Savivaldybės tarybos 2009 m. liepos 15 d. sprendimo Nr. T1-166 „Dėl Pasvalio rajono savivaldybės vardu sudaromų sutarčių bei susitarimų sudarymo ir pasirašymo tvarkos aprašo patvirtinimo“ (su visais aktualiais pakeitimais) nustatyta tvarka.

**IV SKYRIUS**

**BAIGIAMOSIOS NUOSTATOS**

11. Šis Aprašas gali būti keičiamas Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pasvalio rajono savivaldybės tarybai

**AIŠKINAMASIS RAŠTAS**

**Dėl NEKILNOJAMŲJŲ DAIKTŲ PIRKIMO PASVALIO RAJONO SAVIVALDYBĖS VARDU TVARKOS APRAŠO PATVIRTINIMO**

**2020-03-17**

Pasvalys

**1. Problemos esmė**

Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo, patvirtinto Lietuvos Respublikos Vyriausybės 2017 m. gruodžio 13 d. nutarimu Nr. 1036 „Dėl Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo patvirtinimo“ (su visais aktualiais pakeitimais) (toliau – Tvarkos aprašas), nustatyta, kad:

* + perkant nekilnojamąjį daiktą savivaldybės vardu sprendimas dėl derybas laimėjusio kandidato priimamas savivaldybės tarybos nustatyta tvarka (Tvarkos aprašo 67 punktas);
  + sutartis dėl nekilnojamojo daikto pirkimo savivaldybės vardu sudaroma savivaldybės tarybos nustatyta tvarka (Tvarkos aprašo 69 punktas).

**2. Kokios siūlomos naujos teisinio reguliavimo nuostatos ir kokių rezultatų laukiama**

Šiuo sprendimo projektu siūloma įgyvendinti Tvarkos aprašo 67 ir 69 punktų nuostatas.

Priimtas sprendimo projektas įtakos kriminogeninei situacijai ir korupcijai neturės.

Priimtas sprendimo projektas neturi įtakos verslui.

**3. Skaičiavimai, išlaidų sąmatos, finansavimo šaltiniai**

Sprendimo projekto įgyvendinimui lėšų nereikia.

**4. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta**

Priėmus sprendimo projektą, neigiamų pasekmių nenumatoma.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti –** nereikia.

**6. Sprendimo projekto iniciatoriai** – Juridinis ir personalo skyrius.

**7. Sprendimo projekto rengimo metu gauti specialistų vertinimai ir išvados –** negauta.

Skyriaus vedėja Jurgita Karčiauskienė